|  |  |
| --- | --- |
| **Til medlemmer, suppleanter m.fl. af Vordingborg Kommunes Miljøråd** | **Sagsnr.:** 21-101812**Afdeling for Byg Land og Miljø****Sagsbehandler**Jette Stauner55 36 24 18jsta@vordingborg.dk21. marts 2023 |

# Referat fra møde i Vordingborg Kommunes Miljøråd 13. marts 2023

Til stede: Anders J. Andersen (formand, Vordingborg Kommune), Eva Sommer-Madsen (næstformand, Vordingborg Kommune), Jan Nielsen (Danmarks Kano og Kajakforbund), Martin Vestergaard (Danmarks Naturfredningsforening), Bo Kayser (Dansk Ornitologisk Forening), Bjarne Nielsen (Friluftsrådet), Tommy Clausen (Danmarks Sportsfiskerforbund), Christian Skotte (Danmarks Sportsfiskerforbund), Johnny Andersen (Danmarks Jægerforbund), Torben Hviid (Naturstyrelsen), Mads Brinck Lillelund (sekretariatet, Vordingborg Kommune), Katrine Ohm Dietrich (Biosfære Møn, Vordingborg Kommune), Rolf Hoelgaard (sekretariatet, Vordingborg Kommune), Birgitte Apel (gæst, Vordingborg Kommune), Carsten Horup (gæst, Vordingborg Kommune), Pernille Sørensen (gæst, Vordingborg Kommune) og Jette Stauner (referent, Vordingborg Kommune).

Afbud: Jesper Øbo Johansen (Dansk Landbrug Sydhavsøerne) og Nicolai Oxholm Tillisch (Dansk Skovforening), Flemming Pagh Jensen (Dansk Ornitologisk Forening)

**Referat**

**1. Godkendelse af dagsorden**

Dagsordenen blev godkendt.

**2. Referat fra møde i Miljørådet d. 21. november 2022**

Referatet er blevet skriftligt godkendt.

**3. Status på Mere natur i Vordingborg Kommune (§17 stk. 4 udvalget)**

Birgitte Apel gennemgik den årlige status på vandløb og naturprojekter med fokus på de færdiggjorte projekter. Se bilag 1.

Der udover med fokus på de fremtidige projektplaner, der især vedrører projekter på større arealer, der kan give gode, sammenhængende naturområder.

Puljen til naturprojekter er politisk blevet beskåret ad to omgange, så der er en naturlig begrænsning og prioritering af projekternes realisering.

**4. Adgangsforhold til naturen**

Anders J. Andersen forklarede om forskellen på funktionsnedsættelse og handicap - og om menneskeskabte barrierer. Herefter viste Anders gode eksempler på tilgængelighedsløsninger samt eksempler på forhindringer både lokalt, nationalt og uden for landets grænser.

Anders fortalte at Handicaprådet ligger inde med tegninger til shelters, bålpladser, muldtoiletter og meget mere, som har god tilgængelighed. Anders opfordrede til at løsninger på naturområdet udtænkes, så personer med funktionsnedsættelse kan få muligheder.

Se Anders’ oplæg i bilag 2.

**5. Havstigningernes påvirkning af naturen i Vordingborg Kommune**

Carsten Horup gennemgik den landsdækkende rapport samt den lokale rapports vigtigste opmærksomhedspunkter. Den lokale rapport, bestilt af Vordingborg Kommune, offentliggøres efter at være fremlagt politisk i begyndelsen af april 2023.

Samlet viste rapporterne, at en stor del af de §3 registrerede naturarealer langs kysten vil være oversvømmet og forsvundet i løbet af de næste 50-100 år. Scenariet der belyses er +42 cm i år 2070, og +91 cm i år 2120. For at bevare de sårbare naturtyper vil det være nødvendigt allerede nu at sikre de tilstødende arealer, hvor der ikke er forhindringer i form af veje, beboelse, skrænter mv. ved opkøb og omlægning til natur hvis muligt.

Det bliver en national opgave, forhåbentlig støttet af EU, at sikre især de danske strandenge, hvor vores kommune står til at miste mere end 90%. Se bilag 3.

**6. Opfølgning på erfaringer med blomsterstriber på landbrugsjord**

Johnny Andersen fortalte om de erfaringer Jægerforbundet har fået samlet ved et samarbejde med biavlerforeningen og landbruget om etablering af blomsterstriber fra 2021-23. I Tyskland er der høstet erfaringer med større biodiversitet ved udsåning af lokale frøsorter i en længere periode. Johnny henviser til rapporter på jægerforbundets hjemmeside. To af rapporterne kan findes som bilag til referatet, bilag 5 og 6. Artiklen om det tyske forsøg findes på Jægerforbundets hjemmeside: [Effektive striber i det åbne land - Danmarks Jægerforbund (jaegerforbundet.dk)](https://www.jaegerforbundet.dk/om-dj/dj-medier/nyhedsarkiv/2022/effektive-striber-i-det-abne-land/)

**7. Naturens Dag 2023**

Punktet var på dagsordenen efter opfordring fra Bo Kayser ved Miljørådsmødet den 21. november 2022. Der blev givet en reminder og en opfordring til, at flere foreninger melder sig til et samlet program og måske fælles arrangementer i ugen Naturens Dag, der afholdes fra den 4.-10 september 2023. Organisationerne kan melde tilbage til Bo Kayser, Martin Vestergaard eller Jette Stauner. Katrine Ohm Dietrich oplyste, at der i samme uge afholdes Biosfæreuge for 6. klasserne i Vordingborg Kommune, så Biosfære sekretariatet vil i den uge være opholdt af andre aktiviteter.

**8. Gensidig orientering**

* Christian Skotte og Tommy Clausen, Danmarks Sportsfiskerforening, holdt et oplæg om foreningens store indsats og forskellige engagementer til forbedring af vandløbenes tilstand og fiskenes levevilkår, se bilag 7.
* Rolf Hoelgaard fortalte om budget 23-24 samt foreløbigt regnskab for 2022 og konsekvenserne i forhold til den del af Vordingborg Kommunes arbejde, Miljørådet følger.
* Mads Brinck Lillelund fortalte om naturrapporter, der er lagt på Vordingborg Kommunes hjemmeside under Clima Bombina: <https://vordingborg.maps.arcgis.com/apps/MapSeries/index.html?appid=a8d3bbbb405047deaf6a1b3d2694e16b>
* Mads Brinck Lillelund fortalte at der er igangsat fældefangst af mink. Fælderne er opsat i uge 8 i Mern og Tubæk Å.
* Katrine Ohm Dietrich fortalte om Biosfære Møns næste arrangement Danmarks vildeste kommune den 13. april 2023 samt om arrangementet med fremvisning af filmen *Rewilding - organiseret vildskab* for Biosfæreambassadører og andre interesserede.

**9. Møder og ekskursioner i 2023**

Følgende mødedatoer er tidligere besluttet:

* Møde 8. maj
* Ekskursion 12. juni (turen går til Lindholm)
* Ekskursion 11. september
* Møde 13. november

Anders J. Andersen meddelte afbud til mødet 8. maj, og det blev aftalt at Eva Sommer-Madsen står for mødeafholdelsen sammen med sekretariatet.

**10. Eventuelt**

* Jette Stauner fortalte kort om friluftsdata og GeoFA samt udinaturen.dk og at Friluftsrådet den. 13. marts trak data til en kortlægning af landets friluftsfaciliteter og årets friluftskommune. Desuden lidt om samarbejdet med Naturstyrelsen om friluftsfaciliteter og andre opgaver, der følger med benyttelsen/beskyttelsen af naturen.
* Carsten Horup fortalte, at der sidst på ugen ville være en afgørelse om EU-LIFE Orchids ansøgningen (efter mødet: ansøgningen har fået tilsagn fra EU).

**11. Pipeline – punkter til kommende møder og ekskursioner**

Følgende kan overvejes til kommende møder:

* Rapporten "Tag temperaturen på naturen i Vordingborg Kommune 2021" og et overlap med de igangsatte projekter i kommunen (ikke programsat)
* Naturnationalpark Ulvshale (Elly Andersen, Naturstyrelsen Storstrøm (ikke programsat)
* Debat om regulering af skarv ved vandløb (Mads Brinck Lillelund/Jimmi Spur Olsen, Vordingborg Kommune)

Følgende kan overvejes til fremtidige ekskursioner:

* Se på "**Life Orchid**"-arealerne på Møn, hvis projektet opnår tilsagn (fornyet EU-ansøgning sendes med frist 3. oktober 2022).
* **Power-to-X**, besøg på Masnedø (verdens første storskala eFuel-produktionsanlæg. Arcadia eFuels har indgået en aftale om at opføre produktionsanlæg på Vordingborg Havn. Anlægget vil årligt producere 55.000 tons eJet Fuel og 25.000 tons eNaphtha - svarende til cirka 100 millioner liter om året).
* **Frenderup Vandværk** på Møn. På MR’s ekskursion 22. september 2022 blev vi anbefalet at besøge dette vandværk af direktør Søren U. Mikkelsen fra Vordingborg Forsyning.
* **Skovrejsning** (ekskursion til de 3 nye skovrejsningsområder, eller et temamøde i Langebæk om mulighederne i at rejse skov. Skal fokus være på hurtigt voksende arter med stor CO2-binding, eller mere på den rekreative oplevelse og en skov med et højt indhold af biodiversitet).
* Det kommunale **Fishing Zealand**-samarbejde med fokus på den såkaldte *Grusbande’s* arbejde med restaurering af ørred-vandløb.
* **Vind- og solcelleanlæg**. Hvordan sikres en god dialog med naboerne.
* **Jungshoved Præstegård** for at se deres grønne tiltag mht. spildevand, solceller mv.